钦定古今图书集成/明伦汇编/宫闱典/第074卷 > 《史馆拟上政府札子》朱熹
## 钦定古今图书集成/明伦汇编/宫闱典/第074卷 > 《史馆拟上政府札子》朱熹

“熹等窃闻高宗皇帝驻跸绍兴时，有小官娄寅亮上
书，以皇嗣未生，乞选宗室子入侍禁中。是时，高宗年
未三十一，闻其言，欣然开纳，即以寅亮为监察御史。
其后宰相赵鼎、张浚等遂建大议，至尊寿皇圣帝，由
此入资善堂，封建国公，然犹未正皇嗣之名，仍有配
嫡之虑，议者忧之。又后数年，乃有张焘之疏，见于其”
家所述《行状》。最后因范如圭进其所集《昭陵储议》，且
请高宗断以公道，毋贰毋疑，其言尤切。一日，高宗遂
诏宰相陈康伯定策，以寿皇为皇子，进封建王，遂自
储宫正位宸极。其事见于《日历》，本末详备。熹等窃惟
尧父舜子传受之美，远迈前世，冠绝今古。虽由天命，
非出人谋，然而一二忠贤，抗言悟主，“其功亦不可以
不录。又闻故将岳飞亦尝有请，故殿中侍御史张戒
私记其事，而它臣僚亦有尝献言者，但无文字可以
稽考。欲望朝廷特赐开陈，广行搜访，加褒显，以见圣
朝崇德报功之意。”

娄寅亮、张焘、赵鼎文字抄录见到。其范如圭有子念德，见知平江府长洲县。张戒，家在建昌军居住。欲乞行下两处取索。其张戒亦系绍兴名臣，有奏议、文集、杂记等书凡数十卷，并乞指挥建昌军抄录申送，付下实录院参照修纂。